钦定古今图书集成/理学汇编/文学典/第100卷 > 王维桢
## 钦定古今图书集成/理学汇编/文学典/第100卷 > 王维桢

按《明外史李梦阳传》：“维桢字允宁，华州人。嘉靖十四
年进士，擢庶吉士，累官南京国子祭酒。家居，地大震，
压死维桢颀。而晳自负经世才，职文墨，不得少效于
世，每好酒谩骂，人多畏而远之。于文好司马迁，于诗
好杜甫，而其意以梦阳兼此二人，终身所服膺效法
者，梦阳也。”

按《明山藏文苑记》：“维桢选庶吉士，历翰林院侍读。乞
养母，不许。迁南国子祭酒，便道省母。会关中地大震，
遂殒殁。维桢之文，豁达疏宕，若泓澜流江，明霞赪天。
其始入门，学司马子长所，推尊当代，则其乡先达李
梦阳跻之圣境。其始载笔承明，修赋颂之业，用其深
沉之思，引绳墨修词，海内宗重。居十馀年，戎马生郊”，
一时天下，北絓胡，南困倭，乃出而与士大夫讲方略，
论战守，居恒自叹服。“在史官大之，不能论当代之故；
次之，不能成一家之言。又无缘统偏帅之任，效一割
之用，奉躯充位，老死笔研间，太仓鼫鼠耳。”又自言“其
为人浅中狭气，戅直朴略，人有不相能，不善浮慕之，
遂与之疏。平生未尝倒心反舌，乱是”非，淆曲直。见乱
是非、淆曲直者，则力争之，以为邪口不息，国是不定，
诸所为非其甘意往者，即一时雷附，然竟作攒眉状。
昔人“直弦曲钩”之诫，自亦念之，顾卒不能忍，亦犹其
生而修干广𤩰，昂首掀眉，揭膺阔步，造化陶冶，不可
移易。至《居常论》士大夫处世，当勉效功业，怀仁义之
实，以振靡敝而救疮“痍，亦庶几当世之路。彼远栖林
莽，履迹不入于市，客问庐匿不与接，此古人凿坯之
意。道旁槁立死木耳，其荫且不足休，行人矧可以上
栖九日，下覆八埏？”其论用世大臣，不在夫谦约卑减，
惟其能保釐人民，盗贼止息，水旱亡忧，即食一肉脱
粟之饭，与一介之使自随，盖察于一物而未达大人
之观。其慨然有志，当世可知也。与南礼部尚书孙陞
善。升序其文曰：“王子产二华之隩区，所云岳降不虚
矣。地坼山崩，适与行会，岂非地纪绝而人杰萎邪？”
按《艺苑卮言》：“允宁后念其母老病，乞南，得国子祭酒
归省，道经华山，为文祭之。大约以母素敬神而不蒙
庇，即愈吾母病。吾大史也，能为文以不朽神。”其辞颇
支离怪诞。居无何，以地震死。西安李户部愈素恨允
宁，假《华山神》为文，詈而僇之。今并传关中。